·βιώσιμη και χωρίς αποκλεισμούς οικονομική ανάπτυξη στην Αφρική, με στόχο τη δημιουργία θέσεων εργασίας τις οποίες χρειάζεται η ήπειρος αλλά και αξιοποίηση των ευκαιριών που προσφέρει για την Ευρώπη.

4.Ισχυρότερη πολιτική σχέση

Η εφαρμογή ενός φιλόδοξου κοινού προγράμματος δράσης προϋποθέτει πρώτα και κύρια επενδύσεις σε πολιτικό επίπεδο προκειμένου η υφιστάμενη πολιτική σχέση με την Αφρική να προχωρήσει σε υψηλότερο στρατηγικό στάδιο. Η επίτευξη αυτού του στόχου προϋποθέτει τα εξής:

·Διεύρυνση συνασπισμών σε θέματα παγκόσμιας διακυβέρνησης, μέσω της ενίσχυσης του διαλόγου και της αποτελεσματικής συνεργασίας σε διεθνή φόρουμ. Η Αφρικανική Ένωση και η ομάδα αφρικανικών κρατών στα Ηνωμένα Έθνη είναι στρατηγικοί εταίροι και βασικοί σύμμαχοι για την ενίσχυση του ρόλου των Ηνωμένων Εθνών και της παγκόσμιας τάξης που βασίζεται σε κανόνες, ως απαραίτητη προϋπόθεση για τη μελλοντική ειρήνη και ευημερία. Όλοι οι εταίροι μπορούν να διαδραματίσουν κάποιο ρόλο στην ενίσχυση της αποτελεσματικότητας, της λογοδοσίας και της αντιπροσωπευτικότητας του συνολικού συστήματος των Ηνωμένων Εθνών, συμπεριλαμβανομένου του Συμβουλίου Ασφάλειας. Η εν λόγω συνεργασία θα πρέπει να επιδιώκει τη μεταρρύθμιση και ενίσχυση των πολυμερών θεσμών και την ανάπτυξη συμφωνιών, κανόνων και δράσεων για την αντιμετώπιση παγκόσμιων προκλήσεων, όπως η κλιματική αλλαγή, οι επιδημίες, οι πιέσεις που ασκούνται στους φυσικούς πόρους, καθώς και η μετανάστευση, η κινητικότητα και οι ανθρωπιστικές κρίσεις. Επίσης, συμβάλλει στην προώθηση και ενίσχυση του κράτους δικαίου και της δικαιοσύνης σε διεθνές επίπεδο, μεταξύ άλλων μέσω της διασφάλισης της απόδοσης δικαιοσύνης και της λογοδοσίας για τα πιο σοβαρά εγκλήματα, σύμφωνα με τις αρχές που προβλέπονται στο Καταστατικό της Ρώμης του Διεθνούς Ποινικού Δικαστηρίου.

·Ενίσχυση της συνεργασίας επί των κοινών συμφερόντων και με βάση τη συχνή πολιτική συνέργεια, μέσω της πλήρους αξιοποίησης του δυναμικού της κοινής στρατηγικής Αφρικής-ΕΕ και των λοιπών υφιστάμενων πλαισίων και συμφωνιών συνεργασίας στο καταλληλότερο επίπεδο (πολυμερές, ηπειρωτικό, περιφερειακό, εθνικό, τοπικό), με βάση τις αρχές της επικουρικότητας. Ειδικότερα, η ΕΕ και οι Αφρικανοί εταίροι θα πρέπει να δώσουν νέα πνοή στον πολιτικό διάλογο σε υπουργικό επίπεδο, όχι μόνο όσον αφορά θέματα εξωτερικής πολιτικής, αλλά και πρωτοβουλίες και συμπράξεις τομεακής πολιτικής.

·Εξασφάλιση μιας ανθρωποκεντρικής εταιρικής σχέσης, μέσω της εδραίωσης των διαπροσωπικών και διεταιρικών σχέσεων και ανταλλαγών απόψεων, καθώς και της ενίσχυσης της συνεργασίας με τις τοπικές αρχές, τον ιδιωτικό τομέα και την κοινωνία των πολιτών. Έχει αποδειχτεί ότι ο εν λόγω στόχος είναι απαιτητικός και προϋποθέτει νέες κοινές προσπάθειες. Θα επιδιωχθεί διάλογος με όλους τους εν λόγω φορείς τόσο κατά την προετοιμασία της συνόδου κορυφής όσο και μετά τη σύνοδο.

5.Μετατροπή στρατηγικών στόχων σε δράσεις

Το πλαίσιο εξωτερικής πολιτικής της ΕΕ και το θεματολόγιο μεταρρυθμίσεων 2063 της ίδιας της Αφρικής παρέχουν κατάλληλη καθοδήγηση προκειμένου να μετατραπούν οι εν λόγω στόχοι σε ένα πρόγραμμα μεταρρυθμίσεων, το οποίο διαρθρώνεται γύρω από δύο βασικούς άξονες:

·οικοδόμηση πιο ισχυρών κρατών και κοινωνιών·

·δημιουργία περισσότερων και καλύτερων θέσεων εργασίας, ιδίως για τους νέους.

5.1.Πιο ισχυρά κράτη και κοινωνίες

Στο θεματολόγιο για το 2063, η Αφρική οραματίζεται μια ειρηνική, ασφαλή και ευημερούσα Αφρική, μια Αφρική με χρηστή διακυβέρνηση, δημοκρατία, σεβασμό των ανθρωπίνων δικαιωμάτων, δικαιοσύνη και κράτος δικαίου, και μια Αφρική στην οποία η ανάπτυξη θέτει ως γνώμονα τον άνθρωπο, αξιοποιεί τις δυνατότητες των νέων της – ιδίως των νέων γυναικών – και δεν αφήνει κανέναν πίσω.

Οι εν λόγω επιδιώξεις ανταποκρίνονται πλήρως στις αξίες και τους στόχους της ΕΕ, ιδίως καθώς η αστάθεια εκτός των συνόρων της απειλεί όλα τα ζωτικά συμφέροντά της.

A.Πρόληψη συγκρούσεων, αντιμετώπιση κρίσεων και εδραίωση της ειρήνης

Τα συμφέροντα της ΕΕ στον τομέα της ασφάλειας δεν ήταν ποτέ άλλοτε τόσο άμεσα συνυφασμένα με την Αφρική. Η άμεση σύνδεση ανάμεσα στη Λιβύη και το Σαχέλ, το Κέρας της Αφρικής και τον Κόλπο, απαιτεί μια πιο στρατηγική προσέγγιση που υπερβαίνει τα καθιερωμένα πρότυπα. Οι απειλές της ασφάλειας στη θάλασσα στην Ερυθρά Θάλασσα, τον Ινδικό Ωκεανό και τον Κόλπο της Γουινέας επηρεάζουν άμεσα την οικονομία της Ευρώπης.

Η τρομοκρατία, ο βίαιος εξτρεμισμός και το διεθνικό οργανωμένο έγκλημα, όπως η εμπορία ανθρώπων, καθώς και πιο παραδοσιακές απειλές της ειρήνης και σταθερότητας (ενδοκρατικές συγκρούσεις, τοπικές συγκρούσεις για τους πόρους, άσκηση βίας στις εκλογές, ένοπλες ληστείες και πειρατεία κ.λπ.) συνολικά συνιστούν συμπτώματα μιας βαθύτερης δομικής αστάθειας και ευπάθειας.

Αφρικανικό όραμα

Στο θεματολόγιο για το 2063 η Αφρική προσβλέπει σε μια ειρηνική και ασφαλή ήπειρο. Με την υιοθέτηση της αφρικανικής αρχιτεκτονικής ειρήνης και ασφάλειας, η Αφρική φιλοδοξεί να ενισχύσει τους μηχανισμούς διασφάλισης της ειρήνης και συμφιλίωσης σε όλα τα επίπεδα, να αντιμετωπίσει τις αναδυόμενες απειλές κατά της ειρήνης και της ασφάλειας της Αφρικής και να θέσει σε εφαρμογή στρατηγικές που θα επιτρέψουν στην ήπειρο να χρηματοδοτήσει τις ανάγκες της στον τομέα της ασφάλειας. Η έκθεση του Paul Kagame με τίτλο «The imperative to reinforce our Union» (Η επιτακτική ανάγκη ενίσχυσης της Ένωσής μας) και η έκθεση του Donal Kaberuka «Securing predictable and sustainable financing for peace in Africa » (Εξασφάλιση προβλέψιμης και βιώσιμης χρηματοδότησης για ειρήνη στην Αφρική) αποτελούν σημαντικά βήματα για την περαιτέρω ενίσχυση της εν λόγω διαδικασίας.